ΓΡΑΠΤΗ ΕΡΩΤΗΣΗ E-2042/98

υποβολή: Nikitas Kaklamanis (UPE) προς την Επιτροπή

(7 Ιουλίου 1998)

Θέμα: Συνεχή πρόστιμα και επιβαρύνσεις σε Έλληνες οδηγούς διεθνών μεταφορών

Οι Έλληνες οδηγοί διεθνών μεταφορών αντιμετωπίζουν τεράστιες δυσκολίες κατά τη διέλευσή τους από τη FYROM και την Αλβανία. Στις χώρες αυτές οι αρχές επιβάλλουν στους Έλληνες αυτοκινητιστές να πληρώνουν συνεχή πρόστιμα υπέρβαρου, υψηλότατα τέλη διέλευσης, τέλη απολύμανσης κλπ, την ίδια στιγμή που εκατοντάδες βουλγαρικά, σκοπιανά και αλβανικά φορτηγά (τα οποία βρίσκονται σε άθλια κατάσταση) κυκλοφορούν ανενόχλητα στο οδικό δίκτυο της Ελλάδας.

Θα παρακαλούσα να πληροφορηθώ από την Ευρωπαϊκή Επιτροπή αν αντιμετωπίζει το ενδεχόμενο να παρέμβει στις αρχές των χωρών που δημιουργούν συνεχή προβλήματα σε αυτοκινητιστές της Ε.Ε. (με ιδιαίτερη "προτίμηση" σε εκείνους από την Ελλάδα) ώστε να σταματήσει η αδιάκοπη επιβάρυνσή τους με πρόστιμα, τη στιγμή μάλιστα που οι χώρες αυτές ενισχύονται γενναιόδωρα από την Ένωση, υιοθετώντας παρόλα αυτά μία πολιτική προκλήσεων έναντι των επαγγελματιών διεθνών μεταφορών των χωρών της.

Απάντηση του κ. Kinnock εξ ονόματος της Επιτροπής

(16 Σεπτεμβρίου 1998)

Η επιβολή, στους Έλληνες μεταφορείς, τελών διέλευσης και απολύμανσης στην Αλβανία και στην πρώην Γιουγκοσλαβική Δημοκρατία της Μακεδονίας διενεργείται, προς το παρόν, δυνάμει των όρων διμερών συμφωνιών ή διακανονισμών μεταξύ των κρατών μελών και της εν λόγω τρίτης χώρας.

Ωστόσο, στην περίπτωση της πρώην Γιουγκοσλαβικής Δημοκρατίας της Μακεδονίας, εφαρμόζονται επίσης και οι σχετικές διατάξεις της συμφωνίας μεταξύ της Κοινότητας και της πρώην Γιουγκοσλαβικής Δημοκρατίας της Μακεδονίας όσον αφορά τις μεταφορές(1). Η συμφωνία προβλέπει ότι η επιβολή τελών στα οδικά οχήματα, διοδίων και άλλων επιβαρύνσεων πρέπει να μην εισάγει διακρίσεις. Προβλέπει επίσης ότι, μέχρι την 31η Δεκεμβρίου 2002 το αργότερο, τα οδικά οχήματα που δεν συμμορφώνονται με τα υπάρχοντα πρότυπα της πρώην Γιουγκοσλαβικής Δημοκρατίας της Μακεδονίας ενδέχεται να υπόκεινται σε ειδικό, μη διακριτικό τέλος το οποίον αντανακλά την ζημία που προκαλείται από το πρόσθετο φορτίο επί του άξονα του φορτηγού.

Η Επιτροπή παρακολουθεί την ορθή εφαρμογή των εν λόγω διατάξεων. Κάθε πρόβλημα που κοινοποιείται στην Επιτροπή μπορεί να τοποθετηθεί στο πλαίσιο των αρμόδιων επιτροπών μεταφορών ή συνεργασίας προκειμένου να επιτευχθούν αμοιβαία αποδεκτές λύσεις. Εάν οι Έλληνες μεταφορείς έχουν λόγους να πιστεύουν ότι οι εν λόγω διατάξεις δεν εφαρμόζονται ορθά, καλούνται να διαβιβάσουν αμέσως λεπτομερή στοιχεία στην Επιτροπή.

Στην πρώην Γιουγκοσλαβική Δημοκρατία της Μακεδονίας, στην Αλβανία καθώς και σε άλλες χώρες της Ανατολικής Ευρώπης χορηγείται χρηματοδοτική ενίσχυση από την Κοινότητα, συμπεριλαμβανομένων δανείων της Ευρωπαϊκής Τράπεζας Επενδύσεων (ΕΤΕ), με σκοπό την συμβολή στη βελτίωση των κύριων διαμετακομιστικών οδικών αξόνων, με στόχο τα κοινοτικά πρότυπα, ούτως ώστε να καταργηθούν τα τυχόν ειδικά τέλη που επιβάλλονται σε υπέρβαρα οχήματα, αφ'ής στιγμής αναβαθμιστούν οι οδικοί αυτοί άξονες.

Όσον αφορά την οδική καταλληλότητα των οχημάτων από τις χώρες στις οποίες αναφέρεται το Αξιότιμο Μέλος του Κοινοβουλίου, οι εθνικές αρχές κάθε κράτους όπου τα εν λόγω οχήματα κυκλοφορούν, έχουν το δικαίωμα να αποσύρουν από την κυκλοφορία κάθε όχημα που θεωρούν ανασφαλές.

(1) ΕΕ L 348 της 18.12.1997.